Bawngban ngut shagu sa pang la ai zawn rai nga ai hte grau nna gaw lang shalaw nna mung masa amyet htuk ai, kasu kabrawng hpung re majaw simsa lam n'ra ai ngu madi madun n'ra, mungkan na shi hkrai mu chye wa hkra ladat shaw nga ai. Shaning galu asuya tai lu nga ai gaw anhte kade tengman nga tim myen a bawnu shachyai ai hta lahkam mi hpang hkrat nga ga ai re majaw le kaw kachyi mi paw, waw kaw kachyi paw rai, kaya ai kaw mahkyit n'hkra ai zawn moi na hpyen zai ladat hte sha gaw myen a pahkam hpe dang na n'loi na re. Shara mi kaw du hkra myen hpe htu shagrawt nang tik tik rai ra sai. Hka nam du hkra htu matsut kau ra sai. Lanam hka hpuntaw hte rau shagri brep hkra n'htang gawt shakre kau ra sai, annau ni n kam sat tim myen gaw laknak hpai ai da, n'hpai ai da Jinghpaw sha mying jang gaw yawng hpe amyu myu hku sat sharu nang chyalu re majaw Jinghpaw sha mying ai ni yawng mai byin yang laknak hpai dang ai yawng myen hpe shakre nang majan hta lawm ra sai law. Shaning galu n'mai rawt tsap hkra ladat shaw nga ai myen hpe sak matut n'lu hkra annau ni buga hpe dandi la ra sa.
1-Myu shamyit shamat majan.
2-Htunghking laili laika ga makam shamyit shamat majan.
3-Sutlu ngamu ngamai sut hpaga rawt jat bawngring shamyit shamat majan.
4-Malu masha matut mahkai shamyit shamat majan,
Ndai zawn re masing kaba hpe asan sha mu tawn ngut nna myen a hkyen waw tawn ya ai lam kaba hta bai hkawm shut sayang gaw myit malai 2 lang n'kam lu n'ngai. Annau ni a udat urawng, mai wang kata kaw shang taw nga sai shan katsing, lagaw katsing, lata katsing ni hpe sumwan pasa galaw sha kau ra sai.
Dasang majan baw ai shanhte shawng hpang ai re majaw shanhte nan annau ni hpe tawngban ra ai, makun lit hte gun jaw nna tawngban tim mara dat shahprai ya na grai yak mat sai. Myu sha ni yawng a kraw hta tsu taw nga ai ningma hkang kaba ni sharang tawn lu na lam n'nga nau lai sai hte hkam sharang lu ai shadang lai sai re. Masa gasat ai hta laknak lang nna gasat shamyit ra ai zawn ting nyang ku n'tsa kaw n'gup a ga hte tsun bawngban hparan hkat nna mung gasat ra ai rai yang, dawdan bawngban shangut lu ai masha n'lawm yang bawngban tim lachyum n'pru akyu n'rawng ai re majaw teng ritkawp tara kanu n'lawm ai hta kara hku mung bawngban ai lachyum n'nga na re, dai re jaw lapran Salang ni hte sumtang laika htinglet nna mahtai tam sa wa yang she kaja na re. Annau ni shaning 60 ning rawt malan gumlang wa ai hpe n htang myit yu ra nga ga ai. Myen gaw n'jaw ai hpe jaw hkra, masu ai hpe masu prai hkra n'hti n htang gumlang gumle hkangkawp tai ai myu re hpe ja ja li li dum ra sai. Shaning 60 ning jan masu hkalem nna mung up lu ai myen hpe kata lam grai myit dinglun shaja ra ai hte mungkan hta mying nga ai kaichya hpung lu ai hpe mung galoi n'mai malap ai.
Dai ni na annau ni majan gaw shangut shakre majan nan rai sai.
Baren Numraw
9/07/2012
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk